แบงก์รัฐสั่งขึงดอกไม่สนขาขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ธกส.ขอลากยาวไปจนถึงมี.ค. ปรับฝากตามพี่ใหญ่กรุงไทย
โพสต์ทูเดย์ — ธนาคารรัฐสวมหัวใจสิงห์ ประกาศขึงพืดดอกเบี้ยช่วยลูกค้ายาวจนถึง มี.ค. 
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า แม้คณะกรรมการนโยบายการเงิน (กนง.) จะประกาศขึ้นดอกเบี้ยนโยบายอีก 0.25% แต่ธนาคารจะยังไม่พิจารณาปรับอัตราดอกเบี้ยขึ้นมาในระยะอันใกล้นี้ โดยเฉพาะการขึ้นอัตราดอกเบี้ยเงินกู้ เพราะจะต้องรอดูธนาคารขนาดใหญ่ เช่น ธนาคารกรุงไทย ก่อนว่าจะปรับดอกเบี้ยเพิ่มขึ้นหรือไม่ 
นอกจากนี้ ที่ผ่านมาธนาคารได้ปรับดอกเบี้ยเงินฝากในหลายโครงการ เช่น เงินฝากประจำ 15 เดือน ให้ดอกเบี้ย 2.5% เงินฝากประจำ 24 เดือน ขึ้นอัตราดอกเบี้ยจาก 2.35% เป็น 3% และยังได้ปรับขึ้นอัตราดอกเบี้ยสลากออมสินพิเศษ 3 ปี จากหน่วยละ 2.375 บาท เป็น 2.75 บาท ทำให้ยังมีเงินต้นทุนต่ำเพียงพอ
ด้านนายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธนาคารคงจะพิจารณาปรับขึ้นดอกเบี้ยเงินฝากตามธนาคารขนาดใหญ่ เช่น ธนาคารกรุงไทย แน่นอน แต่ในส่วนของดอกเบี้ยเงินกู้นั้น ธนาคารขอยืนยันว่าจะตรึงไว้ในอัตราเดิมจนถึงสิ้นปีบัญชี 2553 หรือถึงสิ้นเดือน มี.ค.นี้ เพื่อไม่ให้ส่งผลกระทบต่อลูกค้า หลังจากนั้นจะพิจารณาทบทวนต้นทุนทางการเงินอีกครั้ง
นายวรวิทย์ ชัยลิมปมนตรี กรรมการผู้จัดการธนาคารอาคารสงเคราะห์ (ธอส.) กล่าวว่า ในวันที่ 17 ม.ค.นี้ จะมีการประชุมคณะกรรมการทรัพย์สินและหนี้สิน โดยมีวาระที่จะต้องพิจารณาเรื่องต้นทุนและดอกเบี้ย ทั้งนี้ต้องรอดูสถานการณ์ก่อน คาดว่าทิศทางดอกเบี้ยน่าจะอยู่ในขาขึ้น ส่วนจะขึ้นทั้ง 2 ขาหรือไม่ ต้องรอผลการประชุมของคณะกรรมการ เพราะตลอดปี 2553 ที่ผ่านมา ธอส.ไม่ได้มีการปรับดอกเบี้ยขึ้นมา แม้ว่า กนง.จะมีการปรับดอกเบี้ยขึ้นมาหลายครั้งแล้วก็ตาม 
“ธอส.ตรึงดอกเบี้ยมานานแล้ว ครั้งนี้ถ้าจะมีการปรับขึ้นมา ก็คงต้องขึ้นทั้งเงินฝากและเงินกู้” นายวรวิทย์ กล่าว